**Posebnosti za učenike s oštećenjem jezično-govorne-glasovne komunikacije i specifične teškoće u učenju**

U ovu skupinu ubrajamo učenike koji imaju probleme u području jezika, govora, glasa, čitanja, pisanja te specifične poremećaje učenja (disleksije, disgrafije, diskalkulije). Te teškoće nerijetko idu s poremećajem pažnje, hiperaktivnosti, a često ih prati i epilepsija.

**a) Govorne i glasovne teškoće *-*** uključuju poremećaje izgovora glasova, zamjene ili dodavanje glasova, mucanje, disfoniju, nazalni izgovor, nerazumljiv govor i mnoge druge. Nepravilan izgovor glasova ili nepravilan govor privlači negativnu pažnju kod slušatelja, utječe na međusobnu komunikaciju, uzrokuje teškoće i na socijalnom i na emocionalnom planu.

**b) Jezične teškoće** - uključuju siromašan vokabular, kratke rečenice, nepravilnu građu rečenica, nemogućnost slijeđenja instrukcija, nepravilnu morfološku strukturu, probleme s imenovanjima predmeta, osoba, pojava i ostalog s čim se učenik susreće, manjkavu ili nepravilnu upotrebu prepozicija, pričanje sa samim sobom, teškoće pri komunikaciji, pričanje u pjesmicama ili ponavljanje fraza i drugo.

**c) Učenici s jezičnim teškoćama i specifičnim teškoćama u učenju (disleksije, disgrafije, diskalkulije)**

Ovi su učenici redovito prosječnih ili nadprosječnih intelektualnih sposobnosti, ali često sa disperzijom rezultata na verbalnim od neverbalnih skala. Imaju probleme s auditivnom percepcijom, lingvističkim procesuiranjem i kognitivnim procesuiranjem.

**PRILAGODBA U NASTAVNOM RADU**

Važan je način na koji djetetu dajemo informacije, odnosno formulacija rečenica koje moraju biti jasne i slikovite, popraćene asocijacijama na nešto poznato. Sintaksa mora biti jednostavna. Potrebno je:

- predvidjeti duže vremensko razdoblje za usvajanje nekih tema;

- koristiti različite vrste podražaja – vidne, slušne, taktilne kod obrade novih sadržaja;

- dati prednost češćim usmenim oblicima u poučavanju i provjeravanju znanja;

- sistematski provjeravati da li je učenik razumio sadržaj, pojmove i definicije te dati dodatna objašnjenja;

- izbjegavati učenikovo čitanje na glas ili pisanje na ploči pred razredom (osim ako učenik ne izrazi želju);

- koristiti prerađene, sažete, jednostavnije tekstove;

- u udžbeniku jasno označiti mjesta koja su bitna;

- koristiti konkretne primjere, slike… povezane s poznatim sadržajima;

- zadavati manji broj zadataka;

- pismeno rješavanje zadataka ne ograničiti vremenski, a greške povezane s disleksijom ne ocjenjivati;

- greške u pisanju ne ispravljati nego ih samo naznačiti kako bi učenik sam uočio i ispravio uz pomoć udžbenika ili rječnika;

- kod učenja nužno je koristiti slikovne podsjetnike, odnosno pomoći učeniku da nauči tehniku vizualizacije i bržeg zapamćivanja te da uči uz pomoć kognitivnih mapa.